钦定古今图书集成/明伦汇编/皇极典/第147卷 > 明九
## 钦定古今图书集成/明伦汇编/皇极典/第147卷 > 明九

### 宣宗本纪

按《名山藏典谟记》：“宣宗章皇帝讳瞻。”仁宗嫡长子
也。生之夕，成祖梦高祖授以大圭，命曰：“传之子孙，永
世其昌。”既数岁，试之事辄剸决称旨，成祖爱之。年十
一，以从狩北京，日侍左右，随事训教。尝命从过观田
家，问所疾苦，作《务本》训授上。上读书，一目数行，尽袠
皆举。经史百家，莫不涉意。永乐九年，立为皇太孙。三
从北征，于马上指示山川。故上自少晓兵略，善骑射。
仁宗即位，册为皇太子。其春，以南京地屡震，命往抚
治。上旋不豫。既大行宫中，秘不发丧，以遗命召上，顾
臣下稍稍闻上崩。其时汉庶人蓄反谋，传言将要劫
群臣，或请整兵旋，或请出间道。上曰：“君父在上，天下
归心，岂有他虞？”遂传诣京师。六月己亥朔，至芦沟，既
乃闻，绝恸。左右掖听遗诏行哭。入宫门，诣梓宫，拜哭，
尽哀。颁遗诏天下。癸卯，臣民三劝进。庚戌，即皇帝位，
大赦。甲寅，听政西角门。罢遣内使市物，浙江及诸衙
门派办。行在吏部尚书蹇义言：“内外官吏，先帝时坐
罪蒙赦，有托丧而亡者。”上曰：“父母之恩并于天地，人
至不肖，有死其亲以洁其身者哉？君子不逆诈，其宥
之。”巩昌知府孙亶任满当去，安平丞耿福以冗员当
汰，民皆诣阙留，复亶官，就陞福知县。申行预备仓，天
下大赉臣民。七月己巳，上大行皇帝尊谥。乙亥，尊母
后皇太后，册妃胡氏皇后。平度州同知王垒、昌邑主
簿刘整以冗员当汰，耆民诣阙留，皆复其官。予交阯
诸生衣服岁赐。旌德教谕林龢九年考绩，所教生徒
无应举者。免其谪戍追俸，封吴成清平伯。闰七月，下
议都督府吏辅兴州卫军瑛所言利病。行在礼部尚
书吕震曰：“吏卒卑，不识大体，言利病，觊用耳。”上曰：“刍
荛之论，圣人所绎察，当否。”议行之。靖州民诣留故知
州张干仍其官，修《仁宗实录》。上曰：“御史考察州县官，
欲其任贤退不肖也。比闻多信边言，不博访吏，勤职
奉公，禁暴振废，小人畏之，蔑为刑酷。或赃滥可狎侮，
利之更挽攀，是使正人受诬，群枉得志也。其敕布政
司、按察司、巡按御史严核之。”交阯清化府黎利作贼，
围茶笼州。八月，鲁王肇煇进瑞粟，有一茎至二十穗
者，行在礼部尚书震请贺。上曰：“四方大矣。比者畿内
水潦，奏牍不啻民之艰食。即谓瑞应，应亦仅鲁东隅，
何以令朕无夙夕忧？”不许。吴桥民诣阙，留其知县吴
原予之。行在工部奏：“内供绮罗九千匹，当下苏、杭二
府织造。”上曰：“减其半。”水豁金坛县租。敕曰：“政在安民，
安民在守令。圣帝明君，靡不慎此选也。朕夙夜孜孜，
而四方任职者率不称诏书求贤，自即位下之至今，
何寥寥耶？其令内外群臣各举所知以闻。”行在礼部
右侍郎邹师颜卒不能返殡，上曰：“贫如师颜，可嘉也，
其予之，驿舫归。抑吾臣之廉者，岂一人哉？”有不幸毕
官次者，以师颜为故事。遣大理寺卿胡概、参政叶春
巡视应天、浙诸郡，告即位孝陵。榜武臣，恤军士。九月
壬寅，葬仁宗皇帝献陵。辛亥，祔庙。秋雨伤稼。除莱阳、
苏、松、嘉、湖诸县税粮。行在大理寺奏：“民有盗杀官马
者，坐绞死罪。”上曰：“奈何以马杀民，发戍边。”南京都察
院奏：劫盗四十人当斩。上曰：“其详审。闻前长清县薛
慎服满，故县民诣阙请复之。”吏部尚书蹇义曰：“长清
有令矣。”上曰：“必不如国家置守令以为民也。民欲得
令，何惮更焉。”十月，思州府通判檀凯九载当迁，其民
诣阙留。上曰：“爵禄所以劝士也。古人有三优：优外官，
勉治也；优小吏，养廉也；优故老，尊德也。民爱檀凯，其
优之五品之俸。”行在刑部、大理寺奏决囚，上命大臣
与给事中再谳，使无冤，著为令放还。缘边军久练京
师，已追摄工匠，移文在所，令明年春暖自来赴工。十
一月，嘉定民乞留其丞戴宿，鹿邑民乞留其知县郑
郁，皆听。行在工部奏造御器当巿料。上曰：“汉文帝服
御帷帐，无文绣之饰，朕甚慕焉。造器物料，内库幸不
乏，其止。”敕荣昌伯陈智、都督方政征交阯贼黎利。十
二月，大名民奏留其丞贺祯，擢为知县。海宁县逃民
复业者九千一百馀户，免其夏税。敕曰：“京师庶政所
出，文武群臣，旦夕趋事，才智不齐，宁无过差。其自洪
熙元年以前所过犯名，悉与湔除，俾自新。”

宣德元年春正月丙申朔，上释服视朝奉天门，敕曰：
“朕嗣承鸿业，惟天惟祖宗付畀，夙夜祗敬，不敢怠宁兹肇岁改元，一新天下，祖宗简任尔文武群臣，遗于
朕躬，尔惟懋哉，殚虑勤力，用恭乃职，不惟赖我国家，
尔亦有无穷之闻。”将郊，上致斋武英殿，与群臣习仪
殿。上以示尚书蹇义等曰：“祭享之礼，莫严于此，朕敢
不敬。”丁未，郊还，谒皇太后，御正朝，百官行庆成礼。博
野知县陈哲秩满，民恳留，予复任。严京城捕盗禁二
月丁丑，耕籍三月。止诸王选婚于朝，令自行。国中陈
智、方政讨黎利，败绩，赠交阯人死事。土官知府琴彭
为布政使，益发兵击之。上曰：“朕初承大统，政化未洽。
念自古国家未有不繇民之富庶以享太平，亦未有
不繇其困穷以致祸乱。是以夙夜祗畏，冀时和而降
之福也。夫民一岁之计在春，今春雨频降，可以力亩，
而或阽饥寒，或困徭役，朕甚虑焉。其令郡邑省征徭，
课农桑，贫不给者，发仓廪赈贷之。”复金铸。大城知县，
增俸从六品。为故少师、荣国公姚广孝置坟户。四月，
命成山侯王通充总兵，都督马瑛充参将，以土兵二
万人征交阯。尚书陈洽赞其军，削陈智、方政爵，使立
功自赎。御制《外戚事》，鉴历代臣鉴书以廉能，复畅、宣、
秦安知县。青州饥，有司议赈，户部请覆核。上曰：“核而
后赈，将求之沟壑。其令从便宜行事。”五月命三法司
平恕录狱。诏曰：“乐生恶死，人情也。交阯入职方二载
矣，数”构叛逆，以勤王师，趋火赴渊，岂本图哉？良繇有
司安辑亡状。诏到，交阯官吏所犯无大小赦除之。黎
利、潘僚、路文律诚悔过为臣子如初，悉宥罪，爵以官。
交阯军民赋税如故，它采办金银盐铁诸课悉罢。戊
申，午朝退，上举聂夷中《锄禾诗》曰：“吾每诵此，敬畏而
戚农。”敕右都御史王彰自良乡至南京视民休戚。以
所见闻，以公勤，复故松江知府王子威任，定镇国、辅
国、奉国中尉及仪宾品秩。六月，畿内、河南蝗，命使者
驿捕。七月，严钞禁。上曰：“东民仰麦大半，久旱不成，秋
稼未可知，可除今年夏税。异时诏书所宽恤，辄曰已
先赋，或曰灾未甚，追征自若，谓信令何？其命山东有
司毋得复扰，副朕意焉。”己酉，祔太宗皇帝主太庙，进
封薛贵安顺侯。八月，封右军都督费𤩽崇信伯。汉王
高煦反乐安，上亲征，获之以归。更乐安州为武定州，
作《东征记》。高煦犯乘舆，燔之，五色云见。砀山民乞其
故，知县刘伯吉听。十月，出行在翰林院侍讲李时勉
狱，复其官。南京刑部奏决囚。上曰：“古者狱成，公卿参
听之。”行在“刑部、都察院、大理寺，其会群臣，再录以闻。”
成山侯通击交阯不利，尚书陈洽死之。饥，赈湖广诸
县。十二月，以征汉复，大军所过州县，亩有蹂者，除秋
租。敕两京刑部、都察院、锦衣卫具狱状，期以三日闻。
上曰：“尧、舜之世民不犯，成、康之时刑不用。是皆君臣
同德，故致理如斯之隆也。以朕凉寡，民之不孚，不敢
喜情。卿原吉等其勉力匡辅，庶几逮古。”及上狱，上亲
决其轻罪者，命安远侯柳升为征卤副将军，保定伯
梁铭为征卤左副将军，出广西；黔国公沐晟为征南
将军，兴安伯徐亨为左副将军，新宁伯谭忠为右副
将军，出云南；领兵七万会征交、阯。兵部尚书李庆赞
其军，工部尚书黄福再镇之。

二年正月，申明屯法。敕曰：“朕仰惟祖宗创守之艰，兢
惕宵昼，遵成宪以抚天下。赖天之佑，海宇清宁，五谷
遂成，惟吾臣民，与共享之。”特赐百官上元假十日，在
京军民饮酒张灯，为故事。二月，成山侯通击败黎、利、
交阯。三月，调发官军四万八千有奇，益征之。作《西汉
循吏论》，示大臣。四月，增置督农官一员于苏、松、嘉、湖、
杭属县。免晋王济熿为庶人。以陕西不岁止一切买
办。五月，命阳武侯薛禄为镇朔大将军、清平伯吴成
为副总兵，御寇开平。上亲阅狱，遣轻系。复李广归善
知县，增其禄。七月，谕三法司曰：“虐暑，朕与卿等深居
穾处，犹畏烦蒸，矧系囚哉？若歊毒薰郁，疾病死者，亏
伤和气，不累阴德耶？有应罚役、应遣”者，速简勘以闻。
是月也，上三阅狱，遣轻系。八月，阳武侯禄、清平伯成，
破敌献俘，还京，赉功有差。复杨信桐庐知县，增俸从
六品。九月，安远侯柳升遇贼死隘留关右，参将崔聚、
郎中史安、主事陈镛、李宗旺皆死之。上曰：“比闻平阳
夏秋亢旱，稼穑不登，他州县皆不以闻，有畏忌乎？其
敕山西布、按二司，察”旱伤所在，免其赋，令有司加抚
绥，毋使流移。封李英会宁伯。十月，上曰：“《书》云：‘万邦黎
献，共惟帝臣，惟帝时举’。诏书求贤，朕日夜寤寐之。天
下之士，岂无伊尹、傅说、诸葛孔明者？率未见也。比一
二大臣所荐举，授事未久，贿于贪饕，或旷诸鄙，朕何
赖焉。进贤退不肖，卿蹇义尚慎职事，以副朕志。”以天
气向寒，命三法司简轻囚，上亲阅状，出之旱蠲，恤山
东、陜诸县。十一月，交阯贼黎利奉表请立陈氏后，成
山侯通等不请命，盟利而退师。诏曰：“安南疆于海界，
衣冠君长，不属股肱。大明受命，其国王陈日煃恭天
之威，首先百蛮归诚。我太祖高皇帝逮于后嗣，一心
终始。贼臣黎季犛，父子稔恶，杀君，篡国屠宗，交人靡
告。我太宗文皇帝愍其覆绝，出师致讨，生擒凶渠，求

忍一隅，独沦垫溺。”交人思陈之先曰“其遗孤暠尚存，
佥为请命，甚契朕所以奉承祖宗，存亡继绝意。交阯
吏民，罪无小大皆赦之。”安南耆老具暠实以闻。册封、
朝贡，如洪武中故事。成山侯通等所置文武官吏，皆
班师解职还京，以寒气至，休百工。乙未，皇子生，大赦
天下。十二月，申明捕盗法。陕西旱，命有司开仓赈济。
出绢五万匹、绵布十万匹给其尢，艰食者止一切科
征。作《书愧诗》示行在户部尚书夏原吉、镇守浙江太
监裴可立奏按察使林硕阻格诏书，命逮之。既至，上
曰：“但实对，毋怖。”硕对：“臣往为御史，按浙，小人不便。臣
今至官未久，又虑不便，故以谬语太监。臣于太监无
乖忤也。”上曰：“朕固未信，逮尔面问，今白矣。可驰驿之
官。”

三年正月元夕，赐文武近臣观灯万岁山，赐宴文臣，
赋诗以献，赐之钞。二月，名皇长子。戊午，立为皇太子。
丁卯，奉皇太后游西苑，上寿万岁山，献诗颂德。敕三
法司慎刑，复北流知县李植、黄岩知县刘道成进禄
一级。上曰：“欲福吾民，急在诸郡得良守耳。”吏部奏：“御
史静、御史旭、御史克敏、御史麟考最九载，当授方面
官，可悉迁知府。”御制《帝训》二十五篇。三月，胡皇后逊
居别宫，立贵妃孙氏为后。谕行在吏、户、礼、工四部、五
军都督府，锦衣诸卫指挥使司，各敕以职任。四月，作
曹参，守法论。闰月，阅狱，遣轻罪。山西饥，禁逐流民，以
擅盟黎利退师。下成山侯通与都督马瑛、为事官陈
智、李安、方政，布政使弋谦等狱，籍其家。五月，以皋狱
颂系刑部尚书金纯，上亲阅状，遣其轻罪者。山西民
饥，徙，劝赈于富民。交阯黎利言陈暠死亡后，遣行在
工部右侍郎罗汝敬诘责之，再访以闻。恤死贼诸臣
后。免汝南王有熏、新安王有熹为庶人。作酒谕训百
官。上阅罪，出轻囚。六月，太原、大同、辽、沁、汾诸州县旱。
上曰：“郡县告饥者众，朕发廪劝分，无敢后。其令有司
熟讲救荒政。”七月，以通政使顾佐为行在都察院右
都御史。八月，皇子祁钰生，龙阳武陵水，恤之。丁未，田
而视兵于边，次三河，见三河，令曰：“三河水善抚我民。”
九月庚戌朔，至蓟。蓟岁，上曰：“安得他郡县岁如蓟？”慰
其吏曰：“故渔阳郡也，张堪为之，乐不可支。”辛亥，至喜
峰口。兀良哈从万人寇宽河，上以铁骑三千征之，亲
射其前锋三人。兀良哈望见黄龙之旗，皆拜。丙辰，斩
其酋渠，𢭏穴搜山。戊午，享诸将会州，《制歌》劳士。壬戌，
驻跸铁将军店，解俘饮食之。忠勇王金忠、都督把台
俘获及马牛羊至，饮而赐之。金罍既班师，上射虎喜
峰，中之。癸酉，还京。十月，上曰：“古者师保之职，论道经
邦，不烦以政。少师义，少傅士奇，少保原吉，太子少傅
荣，皆我祖宗简在臣，黄发弼亮，尚治有司，非朕优眷
老成意。可各辍所务，朝夕朕侧，讨论至理，用宁家邦。
职名俸禄悉如故。”上听儒臣讲《春秋》，赐坐啜茗，雪赋、
《喜雪》诗。罢遣卫士工役七月以上者。十一月收系指
挥锺法保请采珠东筦者，上曰：“风气夜寒，边士可念
也。守了关墩者，毛袄狐帽急予之，敝者易以新。”十二
月，泽、沁水、蒲、灵石及平阳诸州县霜杀菽，命速赈毋
留。

四年正月，上谕翰林学士杨溥曰：“沧海之大，江河助
之。古君臣更相戒饬，所以致理称良也。辅德陈过，卿
等勉之，毋谀。”敕行在三法司：“刑罚所以辅治，罪恶重
者，极典不原也。有诖误干连，朕夙夜在心，欲与之求
情。其令杂犯死罪以下，得赎米二月，驺虞二见。”来安
止贺敕曰：“五刑之属三千，莫大不孝。有烝父妾收兄
弟妻者，送京师治之。武臣及子弟犯者，失职毋袭，著
为令。”进封金忠清平伯，吴成清平侯，孙忠会昌伯，以
耆民乞留。加巩昌知府孙亶潼川州知州，赵显宗、昌
黎知县，杨僖文水县丞，徐文襄垣主簿乔育俸四月。
荐鲥鱼奉先殿分尝。大学士士奇、荣幼孜，赐酒制诗，
士奇等和。上曰：“今日君臣，当以卷、阿相勗。”五月，上亲
决狱，遣轻罪，止捉办科买。敕曰：“吏不得人受赇，纵奸
民之不平，求伸布政、按察二司及巡按御史。二司御
史又多非是枉直，或禁毙之，所以赴阙竞众，而京师
繁刑。夫理民之道，宜使有罪不逃诛，无罪不遭抑。今
小民越诉京师，不恤死也，何以张官？为其易心涤过，
鉏奸植良，毋使豪右肆虐，朝廷受怨名于下。”制《典谟
诗》。七月，广东进白乌二。幸文渊阁，赐少傅士奇等钞
有差。九月，申明栽种桑枣令。敕朝鲜国王：曰：“王间
者荐其远诚，海青鹰犬不以实苑囿。”遣使来献。使还，
答王：“陶器十五，几王国诚多怪兽珍禽，然非朕所畜，
幸自今已之。”十月，幸文渊阁，顾问少傅士奇、学士溥
等，赐酒馔，制诗。上作《猗兰操》以示大臣曰：“孔子自卫
反鲁而操《猗兰》，伤不遇也。朕虞谷中之贤有不仕者，
辄拟斯篇。夫以人事君，卿等所谓大臣也。”幸文渊阁，
赐《儒臣钞》及御书制诗一章。上曰：“朝鲜，僻远小国，朝
贡使数至，贡率用金银，力岂能办哉？且非其产也。谕
其国王地，以土物献。明，使至王国中，饮食之足矣，毋有所遗与。”乙未，猎峪口。十一月，以耆民乞留。复扬州
知府陈真、凤翔同知耿宽、许州判官王通、保安知县
张庸、休宁知县莫鲁任，皆增禄一级。十二月朔，霜寒
甚，命光禄赐在廷文臣羊酒，曰：“皇祖考时，旦尝有赐，
朕今忘之。”追免凤阳及京师里八府水灾田赋。
五年正月丁未，雪，作《喜雪歌》。二月庚辰，万寿节，赐群
臣宴，为故事。罢遣工匠老幼残疾者。敕行在工部左
侍郎许廊巡抚河南，并赐诗。罢采木军夫，遣归农。敕
曰：“朕孜孜图治，食念人饥，衣念人寒。今春气已和，民
瘼未舒，惧非所以膺天。承祖宗特颁宽恤之令，尽朕
审思。所至者水旱蝗蝻地，速视其灾，以豁赋闻。”蠲免
三年以前刍薪之税。招饥徙民复业，免役一年，所毋
责偿倒死官马驴骡及亏欠孳生马匹者。停止采买
颜料生漆诸物，为营造监采监买，吏召还之。上供物，
非“土产毋征，征所产土，除他役起科。官田一斗以上
者减十之二，四斗至石以上者减十之三。户有二人
役工匠者，一人归四人者，二人归一人者听合于他
户。一岁二岁相更役，年老残疾悉放免之。赃污士之
极丑，理官上罪必核，毋辱人终身。”以清明节奉皇太
后上陵，上櫜鞬导骑，步掖过河桥。三月辛丑朔，雨。制
《皇陵春雨诗》，警边阅马。亲割鲜，上皇太后颁文武大
臣，乃自御。及节，奉皇太后祭陵，赐从官豆粥，献《大德》，
颁于太后。戊申，上省农道中，三推其耒耜，农人皆呼
万岁。赐钞六十，遂遍赐道旁诸农家，作《赏春赋》。乙卯，
策举人诏等《奉天门赋》《策士歌》。以耆民乞留，增河间
通判叚准禄。增置秀水、嘉善、桐乡、平湖四县。选庶吉
士萨琦等八人读书翰林，给赐如永乐故事，加役隶。
四月，命阳武侯禄、丰城侯贤等筑独石、云州、赤城、雕
鹗堡，赐之《出车之诗》。正月，追夺赃吏诰敕，著为令。以
耆民乞留，增获鹿知县吴韫、巢县主簿范永禄。置云
南广邑州郡守阙，命擢举京官廉能者不以次。遂赐
况锺等九人敕及传。六月，敕许廓蠲河南三年以前
逃民逋租。独石、云州、赤城、雕鹗城堡成，遂弃开平，免
易、涞水复业逃民九百九十五户赋。遣太监郑和持
诏谕诸番，遣捕蝗畿内，命行在户部尚书郭敦曰：“往
岁捕蝗之使，闻不减蝗，卿尚饬而后遣之。”因制《捕蝗
诗》示敦。设云南腾冲州七月，嘉禾产太庙侧，止贺以
耆民乞留。复嵩县知县吴祥任，增其禄，别守令贤否。
八月己巳朔，日当食，阴雨不见。礼部尚书濙请贺，不
许。九月，岁登，赐群臣诗，命诸学士和。免易州复业民
千二百二十九户，唐县复业民二百九十五户，维县
复业民三千四百七户，税粮有差。增广平府通判白
亨禄。乙卯，巡近郊。己未，还。十月丙子，阅边。丁丑，驻跸
龙虎台，召英国公辅、成国公勇，尚书义，学士士奇、荣、
幼孜、溥等五幄中论政，酌之酒。己卯，猎居庸，进鲜太
后，遂烧荒。癸未，见宣府总兵谭广于河泥，赐绮纱。乙
酉，视师洗马林师整，上悦劳将帅。丁卯，猎。戊子，回銮。
壬辰，还京。遣副都御史贾谅巡视江西利病。十一月，
沅陵虎，上曰：“能使渡河者何人也？”敕其守令修政。十
二月己卯，雪尺，作《喜雪诗》赐群臣宴。群臣进和语有
儆戒者，上录而为之序。囚临刑，击登闻鼓诉冤，命书
其情词进著为令。丁亥，含誉星见，凡旬有五日，乃减
增高州通判周义、乾州知州贾麒禄。闰月，上曰：“惠民
无实，谓诏书何？间者郡县数水旱，民赋未充，有司”迫
逼，至于逋逃。其许以钞、绢、布代，准民间直收之。自三
年以前者。上曰：“民七十以上及废疾者，一子侍诏书
也。诸卫所勾军，岂无父母老疾、家独子？有司其核而
傅之近地。”

六年正月，以湖广旱，罢采木，免安邑复业民三千七
十一户。元年、二年税粮万七千有奇。二月，作《招隐诗
求贤》。增扶风知县宋端、许州知县魏仪、贵溪知县徐
士宗禄二级，下御史陈祚狱。三月，增设府县佐贰官，
专抚逃民。雨制《喜雨诗》。五月，以耆民乞留，起复况锺
苏州知府，韩福凤翔知府。六月，黎利再奏陈暠死，命
利署安南国事。制《悯农诗》示吏部尚书郭琎曰：“为朕
慎择贤守。”令免开州逃民五年秋粮八百九十五户。
再作《招隐诗》。七月，上阅狱囚，遣轻罪。夜幸杨士奇第。
八月，敕和宁王阿鲁台曰：“王自朕嗣位以来，笃于阙
下，贡使接踵。间者，闻王困瓦剌，脱欢避之南徙，朕深
悯恻。尚念边将，恐惊王部落。王乃风闻朕将发兵乘
王敝。王在危难，朕不救援，乌有利人之灾迫之于险
者哉？兹遣都指挥昌英谕朕意，王毋疑焉。”增平南知
县徐彦麟禄，浚白塔河。十月丙午，巡近郊，以耆民乞
留。复裕州知州石鼎、通州知州王瑀、长垣知县焦昉
任，增其禄。十一月，作《祖德诗》九章。趣工部颁边军裘
帽。敕曰：“上帝之德，好生而已。寒严，囹圄中有可悯者，
三法司、锦衣卫速从轻断。若当体勘，待对，出之毋淹。”
十二月，太监袁琦以采办为名，私遣其党巨队等十
人虐敛于广东，凌迟之；太监唐受虐敛于南京，枭首
南京市。诚内官内使，毋怙宠作威。免大名、广平、真定、
河间、徐诸县水灾田粮，及长沙县复业民税粮千六百七十七户。以吏民乞留。复凤阳通判刘钊、长安知
县窦文庄任，增其禄。

七年正月辛酉朔，日食。敕群臣谨天戒。命刑部、都察
院观政进士分鞫狱囚。二月，免长子县逃民五百三
十三户二年至六年税粮。上亲阅狱，遣轻罪。戊戌，有
事大社、大稷，雨赋《甘雨歌》，令衍圣公孔彦缙传而觐
三月，上谕礼部尚书濙曰：“朕间者以官田赋重，百姓
苦之，诏减十之三。闻户部多不遵守，甚者与有司期，
阴为慢佫。令阏恩，何等咎也？”因赋《减租诗》。四月，以山
西旱，免其逋赋二百四十五万四千八百石。屯留县
疾风震雷雨杀麦。以河间吏民乞，留其同知莫涛陞
为知府。五月，龙驹出山西。上曰：“西之不岁，继踵告灾。
一兽之异，足活民耶？”群臣欲表贺，可止之。六月，上阅
狱状，遣轻罪。命强盗死狱中者勿斩首。敕曰：“朕选能
任贤，命以恤绥，颁玺书数矣。曩为所任匪人，使百姓
栖栖弃乡离土，朕甚悯焉。已遣人招抚复业，免徭役
一年所。今闻有司不体朕心如故，流民归者，居无庐
舍，耕无谷种，逼偿故所，逋奈何不死，且复亡也。其速
加厚恤，诸杂赋蠲除之。有虐害者，无官民悉治罪。”六
月，罢内官入番买马。制《官箴》三十五篇儆有位。增河
间知县徐岳、蓬莱知县朱辅禄。七月，免扬、泰水灾田
租二万二千九百三十馀石。赋《豳风图》诗揭便殿。八
月，敕曰：“朕思得贤才，共图治理，寝食念之。令朝臣三
品以上举尔所知，复赋《招隐猗兰》，告之朕意。”近惟少
傅士奇荐举交阯南灵州知州黎恬、吏部员外郎魏
骥等“诸臣，旷旬积月，无一人焉。岩薮窟穴，岂皆虚哉？
吏部其会三品以上官，推择才行文学之士，方面有
司昏懦贪暴者，与都察院奏黜之。”因迁擢骥等十九
人官有差。嘉禾、嘉瓜出陕西，皆止贺。敕边将严边，置
济农仓。苏州九月，上赋《织妇词》。十二月以耆民乞留。
增泗州知州石佩、会同知县张恕、阳信知县。张纯沅
陵知县。张鼎《新禄》

八年正月丁丑，祀南郊。还朝，群臣行庆成礼。戊辰，大
宴。故事，先郊朝，上止朝诣郊。既至，视牲品，饬太常。其
夕雪霁，及还宫，既庆成，内臣请张灯如故事。上曰：“明
当宴百官，毋以乐散敬。”二月，赈河南饥。邮使者上阅
狱状，遣轻罪。三月，命民越诉不实者发戍边。选庶吉
士尹昌等三十人读书，翰林制《养士诗》，命内外恤军
士。四月，修广寒、清暑二殿，藏书其中，奉皇太后游宴
焉。制《广寒殿记》，赐群臣游西苑，命乘舆马以入。诏曰：
“朕以菲德，恭嗣天位，夙夜图惟所安利。元、元两畿内
及河南、山东、西，自春徂夏，旱饥相仍，朕甚恻焉。上天
降灾，厥有攸自。政阙欤刑，失欤敛，繁欤不治官欤。永
念其咎，内疚于心。其令七年以前所逋税粮盐屯，皆
停征。六年以前所逋课程，买办采造诸色物，军卫有
司所采运炭苇草束皆免之。被灾家，免役一岁，所追
征税课钞倍者免。五年以前乏食军民，在所官司验
廪之，非犯十恶罪罪，并宽一等。逃军逃匠有自首者，
原之。三司、府、州、县连名举贤良方正一人闻。按察司
奏治有司贪酷害民者，御史奏治。按察司比岁所增
设抚民官，欲知民所苦也。朕殊不闻其一言。令悉还
朝如故，他简冗者，别与叙用。凡尔文武大臣，并受付
托，宜同朕休戚。诏到，恪行之，毋慢。”五月，选幼军侍东
宫。六月，旱，蠲两畿、山东西、河南属县租税。作《悯旱诗》。
敕三法司曰：“比命疏理狱囚，念炎暑也，旬日矣，寂不
奏，谓”朕虚文耶？当死罪者长系之，馀期以五日遣。须
质理者听保领，存在毋迟。驰谕中外，具如敕。七月，置
武骑、腾骧四卫。八月，上曰：“圣人用兵，皆不得已，不以
小寇动众。比者云南摩沙勒刀瓮作乱，黔国公沐晟
请讨，非朕意。其先遣人抚谕之，不服乃兵期得刀瓮，
即已久任。”扶风典史杨清增其禄。戊午，景星见，止贺
庆王㮵进瑞麦。瓦刺顺宁王脱欢遣使来朝。廷臣言：
“明使者三入瓦剌，皆未返，宜留之。”上曰：“尤而效焉，非
礼也。”敕曰：“明三使人于王矣，皆未返。我国家抚远甚
厚，王亦效诚意阻于道路乎？”使归遣之。九月，敕曰：“朕
体好生，夙夜念刑，庶几钦哉之义。三法司取决重囚，
凭章耳，安得察颜色？吏廉明者分遣觌囚审覆，不厌
其心者谳之，毋轻率枉死人。”增吴县知县贾忠禄。
九年二月，再颁两畿、河南、山东、西宽旱诏，制《思贤诗》。
三月，增镇远通判王鉴禄。以水旱赈常、扬、徐、顺德、保
安、登州诸属县。四月敕曰：“朕夙夜弗遑，天与祖宗之
心，惟匹夫匹妇允怀保之。凡选贤才，宽徭赋，赈穷荒，
宥罪过，卿等宜端慎修职笃行，以体朕志。”上阅狱，大
贷囚。五月，命瘗露尸。上曰：“朝廷优恤军士，赡以衣食，
使感恩而勇，公战也。比闻官旗吏胥，率寝牟其月粮
布絮，主者或夤缘下乡，以其粮絮易贿充馈送，则蛇
豕也。欲便按法行诛，谓朕不教而杀。自今都察院申
严，犯者死，家戍边。”六月，免涿、文安、钜鹿二十馀县七
八年水旱地租，青莱、扬州、江浦、永平、广平、河间、平阳、
霍诸府州县税粮有差。七月，两畿、山东、河南诸郡县
蝗覆地尺，遣驿捕雨。宽畿内诸县秋租。阿台、朵儿只伯失、捏千等谋掠凉、甘肃有款者，都督广请拒之。敕
曰：“款者处之甘肃，徐察其向背，与为两端，饬备而已。”
增邵武知县邹良、铅山知县孙玨禄。八月，命“水旱蝗
蝻之处，军民孳牧及乘操马亏毙者，悉免偿复，敕巡
抚、侍郎、巡按御史躬视之。免今年秋粮、屯粮十之四，
止工部派办物料，即不被灾郡县，亦从缓输，毋得逼
迫。”上亲试翰林院修撰马愉等三十七人，第其等，赐
赉有差。畿内、陕西、四川水，扬、镇、江苏、松、常、湖广、浙江、
江西诸州县旱，皆传恤之。九月癸未，上巡边，出居庸，
至怀来、万全，见故和宁王阿鲁台子阿卜只俺。朝使
诸将请因猎掩掠，不许。十月丙午，还京，权署安南国
事。黎利卒，命其子麟袭署。以旱灾行宽恤。令富阳知
县吴堂致仕。民诣阙乞留，许之。十一月，故和宁主阿
鲁台部落把等率家属来归。十二月，命阿卜只俺为
中军左都督，赐第宅。谕尚书胡濙曰：“水旱饥疠，四方
荐告，天灾频仍，民何以堪？朕深忧惧。卿等勉图匡济，
有可回天拯民者，其悉以闻。”制《洪范序》。

十年正月乙亥，上崩，遗诏：“皇太子、嗣皇帝、诸王、宗室
悉遵祖训，谨守藩嗣。君幼，国家几务，文武大臣白两
宫乃行丧礼，日易月，悉如皇考。”洪熙元年五月遗诏：
“无改山陵，掌军兵及守土吏毋自临阙。”丁酉，上尊谥
曰宪天崇道英明神圣钦文昭武宽仁纯孝章皇帝，
庙号宣宗。六月辛酉，葬景陵。